Page:Gospel of Saint John in West-Saxon.djvu/91

viii, 43] 36. Gif sē Sunu ēow alyst, gē bēoð soðlīce frīge.

37. Ic wāt þæt gē synt Abrahames bearn; ac gē sēceað mē tō ofslēanne, for þām mīn spǣc ne wunaþ on ēow.

38. Ic sprece þæt þe ic mid Fæder geseah; and gē dōð þā þing þē gē mid ēowrum fæder gesāwon.

39. Ðā andswarodon hig and cwǣdon tō him, Abraham is ūre fæder. Ðā cwæð sē Hǣlend tō him, Gif gē Abrahames bearn synt, wyrceað Abrahames weorc.

40. Nū gē seceað mē tō ofslēanne, þone man þe ēow sǣde sōðfæstnesse, þā þe ic gehȳrde of Gode; ne dyde Abraham swā.

41. Gē wyrceað ēowres fæder weorc. Hig cwǣdon witodlīce tō him, Ne synt wē of forligere acennede; we habbað ānne God tō Fæder.

42. Witodlīce sē Hǣlend cwæþ tō him, Gif God wǣre ēowre Faeder, witodlīce gē lufedon mē. Ic cōm of Gode; nē cōm ic nā fram mē sylfon, ac hē mē sende.

43. Hwī ne gecnāwe gē mīne sprǣce? [for þām þe gē ne magon gehȳran mīne spǣce.]